NOVÉ ZÁMKY. V nedeľu 5. augusta prišli podľa organizátorov na tržnicu stovky ľudí. "Sme radi, že si ľudia toto nové podujatie obľúbili," vyhlásil spoluorganizátor akcie Vladimír Mičuda.
Predajcovia obsadili všetkých stoštyridsaťdeväť stolov. Záujem bol však ešte väčší, niektorí preto svoj tovar museli rozložiť aj na zemi. Ponúkali oblečenie, keramiku, náradie, hračky, odznaky či mince.
Akcia zbierala pozitívne ohlasy od návštevníkov
"Blšák" ľudí opäť nesklamal. Svedčia o tom aj pochvalné komentáre na facebookovej stránke novozámockej tržnice.
"Veľmi dobrá akcia. Široké okolie to veľmi chváli. Dúfame, že sa to bude konať aj v budúcnosti," napísala napríklad užívateľka Michaela. "Super atmosféra a úžasní ľudia. Okrem iného kníh mám na dvesto rokov a skoro zadarmo," pridala sa užívateľka píšuca pod menom Maťka.Prečítajte si tiež:Čítajte
Myšlienka organizovať na tržnici blší trh sa medzi Novozámčanmi naozaj ujala. O úspechu akcie svedčia aj pozitívne komentáre v skupinách na sociálnej sieti, ktoré zvyčajne nešetria kritikou. Zmienka o "blšáku" sa navyše minulý víkend dostala aj do spravodajstva celoštátnych televízií.
Nabudúce bude "školský" blší trh
Ďalší blší trh bude na tržnici 26. augusta. Tentokrát sa bude tematicky viazať na blížiaci sa začiatok školského roka. "Chceme navnadiť našich predávajúcich, aby priniesli aj nejaké tie školské pomôcky. Spojiť príjemné s užitočným," povedal Mičuda.
Organizátori pre akciu vytvorili aj "event" na sociálnej sieti. "Ľudia nám písali o rezerváciu ešte predtým, ako sme zverejnili event. Je to úžasné," potešil sa spoluorganizátor.
Chcú do mesta priniesť čerstvý vánok
Blšie trhy majú byť podľa jeho slov na novozámockej tržnici pravidelne. Organizátori sa snažia zabezpečenie akcií ešte viac zdokonaliť.
"Pozitívne reakcie nás tešia, no my ideme ďalej. Budeme sa snažiť zlepšovať sa a vyšperkovať túto akciu do dokonalosti," komentoval spokojné reakcie návštevníkov akcie Vladimír Mičuda.
"Riešime ešte maličkosti, ako je napríklad spôsob rezervácie. Pohráme sa aj s myšlienkou vernostnej karty, ale nechcel by som to hlbšie rozoberať, pokiaľ to nebude isté. Naším cieľom je priniesť do mesta čerstvý vánok aj takýmto spôsobom," dodal organizátor novozámockých blších trhov Vladimír Mičuda.